text: TM Tønder er vigtig for byens selvforståelse 
  05 november 2017 kl. 20.50
  Selvom TM Tønder ligger i bunden af ligaen, så betyder klubben meget for byen. 
  Her til aften gik TM Tønder på banen for at spille lokalopgør mod Sønderjyske. Indtil nu har det været en særdeles sløj sæson for Tønder. Inden aftenens kamp havde Tønder kun ét point.
  Selvom det ikke kører på skinner for klubben, så har den alligevel stor betydning for byen.
  - De er med til at skabe en følelse af, at det er ’os’. Det er jo ikke kun spillerne nede på banen og træneren. Det er os alle sammen, der står i hallen og er en del af det her hold, siger Flemming Lund, næstformand i TMT Red Support.
  Samtidig vækker det en stor stolthed, at byens hold er med i den bedste liga, selvom det ikke altid går lige godt.
  - Det giver sig selv, at vi er stolte af det her, siger Anders Jacobsen, formand i Tønder Handelsforening.  
  Faktisk håber flere af klubbens tilhængere, at klubben kan være med til at forbedre byens image.
  - Håndbold i Tønder ændrer forhåbentlig andre folks syn på Tønder, siger Flemming Lund.
  - Det giver et rigtig godt brand udadtil, både for byen og for området, siger Anne Møller, frivillig i klubben.
  Om håndboldklubben kan give byen et bedre ry, må tiden vise. Aftenens kamp var i hvert fald et skridt i den rigtige retning. TM Tønder vandt 26-23 og fik dermed denne sæsons første sejr. De ligger nu på en trettendeplads i 888-ligaen, to point bag Sønderjyske og ét point foran bundholdet Skanderborg.
  